ליסה פרץ

ליסה פרץ (נולדה ב-17 באוגוסט 1972) היא עורכת ועיתונאית ישראלית. עורכת-מייסדת של מוסף התרבות של העיתון "גלובס". שימשה בשנים 2014–2021 עורכת "גלריה-שישי" ומוסף "ספרים" של העיתון "הארץ". ב-2024 התמנתה לתפקיד ראש מנהל התרבות בעיריית חיפה.

 ביוגרפיה 
פרץ נולדה בשם ליסה קוצויאניס בניו ג'רזי שבארצות הברית, לסוזאן שוורצקופף קידר, ישראלית אמריקאית, ולאתנאסיוס קוצויאניס, יווני שהיגר לארצות הברית בשנת 1970 לאחר שירותו כקצין בכיר בחיל הים המלכותי של יוון.

ב-1981 נפטר האב. האם סוזאן ובתה ליסה עלו לישראל והתגוררו בקריית שמונה. אמה נישאה בשנית ושם נישואיה השניים הוא פרץ. הופעתה התקשורתית הראשונה של ליסה פרץ הייתה בשנת 1984, בתשדיר בחירות של רשימת הליכוד, אשר עורר תשומת לב רבה, ולאחר שידורו היא אף נפגשה עם ראש הממשלה יצחק שמיר. בתשדיר הוצגה כליסה פרץ, שם שאימצה אחר כך כשמה המקצועי. לאחר שסיימה את לימודיה במגמה עיונית בתיכון "המתמיד" בעיר, התגייסה לצה"ל ושירתה ביחידת "אגרופן" של חיל האוויר, בבסיס סירקין.

 קריירה עיתונאית 
לאחר שחרורה מצה"ל בשנת 1992, עברה להתגורר בתל אביב והחלה לעבוד כעיתונאית במקומון "זמן תל אביב" של עיתון מעריב וכיסתה תחומי תרבות וחיי לילה. בשנת 1993 עברה למקומון "העיר" של רשת שוקן, ובו שימשה כתבת מגזין וכתבה את הטור השבועי "ליסה בארץ הפלאות". בד בבד פרסמה כתבות מגזין במוסף "הארץ".

בסוף 1998 חזרה למעריב, ושם שימשה כתבת מגזין במוספים "סופשבוע", "תרבות מעריב" ו"סגנון", אגב התמקדות בתרבות ואופנה. בה בעת כתבה את הטור האישי "ספורט אלגנט" בשבועון הטלוויזיה "רייטינג", מאז הקמתו בשנת 2000 ובמשך שמונה שנים. טור זה עסק לראשונה בקשרים הסמויים והגלויים בין עולמות הבידור, הטלוויזיה והתרבות הפופולרית לעולם האופנה המקומי והבין-לאומי, על היבטיו הרחבים.

בשנת 2003 מונתה לעורכת מוסף האופנה והלייף-סטייל "סגנון" של מעריב, הרואה אור מדי יום רביעי. היא שימשה בתפקיד זה עד 2008. בתקופת כהונתה כעורכת "סגנון", עבר המוסף לפורמט כרומו מלא, בהיקף עמודים גדול מבעבר. היא חוללה שינויים מרחיקי לכת במוסף, כשהעבירה את כובד המשקל לתכנים מובהקים של אופנה, תוך התמקדות בהיבטים המסחריים-חברתיים-תרבותיים של תחום זה בישראל ובעולם.

ביוני 2008 עזבה את מעריב ומונתה לעורכת מוסף התרבות היומי "גלריה" בעיתון "הארץ". מסוף 2014 ערכה במשך שבע שנים את "גלריה" בשישי ואת מוסף הספרים.

באוגוסט 2021 פרסם העיתונאי אבנר הופשטיין באתר זמן ישראל תחקיר על התעמרות בעבודה לכאורה של פרץ בעובדים הכפופים לה. שישה חודשים לאחר פרסום התחקיר עזבה פרץ את "הארץ".

בינואר 2022 הצטרפה למערכת העיתון "גלובס" ומונתה לעורכת של מוסף התרבות החדש. ב-1 בספטמבר 2022 ראה אור הגיליון הראשון.

בספטמבר 2023 יצא סרטה התיעודי (שאותו ביימה עם רובי אלמליח) "הבית בקריית שמונה", החוזר אל הפיגוע בקריית שמונה (1974).

במרס 2024 התמנתה לתפקיד בכיר בעיריית חיפה וקיבלה את הובלת התוכנית הרב-שנתית לחידוש חיי התרבות בחיפה.

ב 2025  אצרה את התערוכה פועלת אופנה: דורין פרנקפורט, במוזיאון אשדוד לאמנות.

 חיים אישיים 
אחיה הצעיר הוא השחקן, הרקדן והכוריאוגרף שחר פרץ. בשנת 2003 הייתה מאורסת לעיתונאי והסופר ליאור דיין, אך ברגע האחרון ביטלו את החתונה. ב-2014 נישאה לאמן יעקב מישורי והם חיים בחיפה.

 קישורים חיצוניים 





 אורטל בן דיין, תרבות גבוהה - ריאיון עם ליסה פרץ, באתר "את", 2 באוקטובר 2014





הערות שוליים

קטגוריה:עיתונאיות כותבות עברית
קטגוריה:עולות בשנות ה-1970
קטגוריה:עולים בשנות ה-1970
קטגוריה:ישראליות ילידות ארצות הברית
קטגוריה:ישראלים ילידי ארצות הברית
קטגוריה:סגל הארץ
קטגוריה:סגל מעריב
קטגוריה:בעלות טור ישראליות
קטגוריה:בעלי טור ישראלים
קטגוריה:קריית שמונה: אישים
קטגוריה:חיפה: אישים
קטגוריה:ישראליות שנולדו ב-1972
קטגוריה:ישראלים שנולדו ב-1972